Document ID: /roh_data/filtered/fineweb-2-filterrobots_roh.jsonl.gz/62474

Sco en il traffic public èsi a partir da glindesdi er obligatori da purtar ina mascra en pendicularas. Martin Hug, il president da l’uniun Pendicularas Grischun ha quintà cun quella decisiun dal Cussegl federal, uschia valian ussa dapertut las medemas prescripziuns. Pervi da l'obligatori da mascras na quinta Hug betg cun pli paucs giasts. Quels sajan sin viadi cun las pendicularas per regla mo 10 enfin 12 minutas.
Pendiculara Gea – sutgera Na
Mascras da protecziun ston vegnir montadas sulet en pendicularas e gondlas serradas. Sco en trens ed autos da posta èn ils giasts sezs responsabels d'avair cun sai las mascras necessarias. Naginas mascras dovri per il viadi cun sutgeras.